Discovery-bank: Solidariteit oorhandig duisende ‘Nee-stemme’ - Solidariteit WêreldSolidariteit Wêreld
Tuis › Nuuskantoor › Discovery-bank: Solidariteit oorhandig duisende ‘Nee-stemme’
Discovery-bank: Solidariteit oorhandig duisende ‘Nee-stemme’
Solidariteit gaan môre ʼn memorandum en stemme van sowat 200 000 mense wat gekant is teen die implementering van Discovery Bank se beoogde aandeleskema wat wit mense uitsluit, aan Discovery se hoof- uitvoerende beampte, Adrian Gore, by die groep se hoofkantoor in Sandton oorhandig.
Dit volg nadat Solidariteit ʼn reuseveldtog geloods het om “Nee”-stemme teen die implementering van Discovery Bank, waar 10% van die aandele in die bank aan swart kliënte voorsien gaan word, in te samel. Gore, wat bevestig het dat hy self die memorandum gaan ontvang, het hierdie aandeleskema verlede jaar met die bekendstelling van Discovery se bank bekendgemaak.
Volgens dr. Dirk Hermann, bestuurshoof van Solidariteit, het duisende mense, wat ondermeer ondersteuners, lede en aanlyn petisies insluit, die petisie teen die implementering van die bank in sy huidige formaat onderteken. “Die ontsteltenis wat rakende hierdie bank heers, handel daaroor dat getroue Discovery-kliënte uitgesluit word uit ʼn aandeleskema bloot oor die kleur van hulle vel.
“Discovery moet weet dat indien hy voortgaan om die staat se absolute rasse-ideologie te implementeer wat mense op grond van hul velkleur uitsluit, daar noodwendige gevolge sal wees. Ons boodskap aan Discovery is bloot dat hy moet kennis neem dat indien hy voortgaan om die bank in sy huidige formaat uit te rol, daar duisende mense is wat dit nie gaan ondersteun nie,” het Hermann gesê.